Harju maakohus mõistis aprillirahutuste korraldamises süüdistatud Dmitri Linteri, Dimitri Klenski, Maksim Reva ja Mark Sirõki esmaspäeval kõigi üllatuseks õigeks. Miks seda tehti, selgitab eile avaldatud hiiglapikk kohtotsus. Selle järgi on täielikult tõendatud vaid see, et Tallinna kesk- ja  vanalinnas puhkesid 26.-28. aprillini 2007 massilised korratused. Prokuratuur esitas eelmainitud nelikule mässu korraldamise süüdistuse, kuid kohus ei leidnud tõendeid, et Tallinnas Tõnismäele kogunenud ning märatsema hakanud rahvamass oleks seda teinud just kohtualuste eestvõttel. Seepärast mõistiski kohus nad õigeks.